Document ID: /roh_data/filtered/fineweb-2-filterrobots_roh.jsonl.gz/51820

Mo uschia possian mesiras da spargn – che fetschian betg uschè mal – vegnir ordinadas preventivamain. Per exempel pudessan tut las illuminaziuns en las vitrinas vegnir stizzadas per immediat, uschia Schmidt.
Senza la proclamaziun da mancanza d’energia manchian als chantuns ed a la Confederaziun la cumpetenza da prender talas mesiras. En ses egls manchia er in cler plan da crisa da la Confederaziun per cas che la forza electrica mancass. Tar il gas dettia sbozs d’ordinaziuns, tar l’electricitad «da bler pli cumplexa» dentant betg. I sa tractia da la dumonda tge che vegnia stritgà sco emprim e co ch’i vegnia mantegnida l’infrastructura pli impurtanta.
«Auter che corona è quai ina crisa planisabla. Nus stuain perquai planisar quai – ussa.», di Schmidt. El è s’exprimì per in stab da crisa sin stgalim naziunal che cumpiglia plirs departaments. Quest stab stoppia collavurar stretg cun ils chantuns.